ইউসুফ ইবনে আবদুর রহমান আল-ফিহরি

**ইউসুফ ইবনে আবদুর রহমান ফিহরি** ( ) ছিলেন একজন উমাইয়া কর্মকতা, যিনি ৭৪৭ থেকে ৭৫০ সাল পর্যন্ত সেপ্টিমানিয়ার নারবোন ও আন্দালুসের উমাইয়া গভর্নর ছিলেন। ৭৫০ সালে উমাইয়া খিলাফতের পতনের পর থেকে তিনি স্বাধীনভাবে শাসন করতে থাকেন। তিনি কাইরুয়ানের প্রতিষ্ঠাতা উকবা ইবনে নাফির বংশধর ছিলেন। 

## নারবোনের গভর্নর
মোয়াসাক ক্রনিকল অনুযায়ী ৭৩২ সালের দিকে সংঘটিত পোয়াতিয়ের যুদ্ধের পর ইউসুফ ইবনে আবদুর রহমানকে নারবোনের গভর্নর হিসেবে নিয়োগ করা হয়। সেখানে তিনি সামরিক কার্যক্রমের দায়িত্বে ছিলেন। বলা হয়, চার বছরের মধ্যে তিনি নিম্ন রহোন অঞ্চলে একাধিক অভিযান চালিয়ে লুণ্ঠন ও ধ্বংসযজ্ঞ করেন এবং ৭৩৫ সালে তিনি আর্লেস দখল করেন।

৭১৬ থেকে ৭৫৬ সালের মধ্যে আল আন্দালুস দামেস্ক থেকে প্রেরিত গভর্নরদের মাধ্যমে অথবা ইফ্রিকিয়ার আঞ্চলিক উমাইয়া গভর্নরদের সুপারিশে নিয়োগপ্রাপ্ত শাসকদের দ্বারা শাসিত হতো এবং প্রশাসনিকভাবে আন্দালুস ইফ্রিকিয়ার অধীনস্থ ছিল। তার পূর্বসূরীদের মতোই ইউসুফও নানা সমস্যার সম্মুখীন হন। বিশেষ করে, তার শক্তির প্রধান ভিত্তি ছিল বারবার জনগোষ্ঠী, যাদের অভ্যন্তরীণ দ্বন্দ্ব নিয়ন্ত্রণ করা কঠিন ছিল। পাশাপাশি তার বাহিনীতে অন্তর্ভুক্ত আরব গোত্রগুলোর মধ্যেও দীর্ঘস্থায়ী বিরোধ চলছিল; বিশেষ করে ‘আদনানি ও কাহতানি গোত্রের মধ্যে চলমান সংঘর্ষ তার শাসনকে আরো জটিল করে তোলে।

## আন্দালুসের গভর্নর
বারবার বিদ্রোহের পর আন্দালুসে চরম অস্থিরতা সৃষ্টি হলে বিভিন্ন আরব গোষ্ঠীর মধ্যে এক ধরণের সমঝোতা গড়ে ওঠে। এতে বলা হয় যে, তারা পালাক্রমে শাসনভার গ্রহণ করবেন। কিন্তু ক্ষমতায় আসার পর এবং নিজের নির্ধারিত মেয়াদ পূর্ণ করার পরও ইউসুফ আল-ফিহরি ক্ষমতা ছাড়তে অস্বীকৃতি জানান। তিনি টানা ৯ বছর কোনো প্রতিবন্ধকতা ছাড়াই শাসন চালিয়ে যান। এদিকে ৭৫০ সালে উমাইয়া খেলাফত সম্পূর্ণরূপে পতিত হয়। অনেক ঐতিহাসিকের মতে, ইউসুফ বাস্তবে একজন গভর্নর (ওয়ালি) নয়; বরং একজন রাজা (মালিক) হিসেবে শাসন করেন।

শাসক হওয়ার পর ইউসুফ আল-ফিহরি একটি জনগণনা পরিচালনা করেন। এই জনগণনার অংশ হিসেবে বিশপ হস্টেজিস করদাতা ও জিজিয়া প্রদানকারীদের একটি তালিকা প্রস্তুত করেন। পরে তিনি প্রতি বছর সফর করে নিশ্চিত করতেন যে, কর যথাযথভাবে আদায় হচ্ছে কি না।

৭৫৫ সালে ইউসুফ জারগোজায় একটি বিদ্রোহ দমন করার পর পামপ্লোনার বাস্কীয়দের বিরুদ্ধে অভিযান পরিচালনা করেন। তবে সেখানে পাঠানো তার সৈন্যদল সম্পূর্ণভাবে ধ্বংস হয়ে যায়। এই সময়টিকেই সুযোগ হিসেবে বেছে নেন উমাইয়া রাজপুত্র আব্দুর রহমান ইবন মুয়াবিয়া ইবন হিশাম, যিনি আব্বাসীয়দের হাত থেকে বাঁচতে কয়েক বছর আগে সিরিয়া থেকে পালিয়ে গিয়েছিলেন। তিনি বর্তমান স্পেনের দক্ষিণ উপকূলে অবতরণ করেন। পরে মালাগা ও সেভিয়ার মতো দক্ষিণাঞ্চলীয় ঘাঁটি দখল করেন।

আব্দুর রহমানের আগমনের পর আন্দালুসের বাহিনী দুই ভাগে বিভক্ত হয়ে পড়ে এবং উভয় পক্ষই বারবার ও সিরীয় জুন্দদের আনুগত্য দাবি করে। সাধারণত ইয়েমেনি গোত্রীয় সৈন্যরা উমাইয়া দাবিদারের পক্ষে যোগ দেয় এবং মুদার ও কায়েস গোষ্ঠী ইউসুফের প্রতি অনুগত থাকে। অবশেষে আবদুর রহমানের সঙ্গে একটি সমঝোতা করার চেষ্টা ব্যর্থ হলে ৭৫৬ সালের মার্চে কর্দোভার কাছে সংঘটিত মুসারাহর যুদ্ধে ইউসুফ আল-ফিহরি পরাজিত হন। এই বিজয়ের মাধ্যমে আবদুর রহমান কর্ডোবার প্রথম স্বাধীন আমির হিসেবে প্রতিষ্ঠিত হন।

ইউসুফ যুদ্ধক্ষেত্র থেকে পালিয়ে উত্তরে টলেডোর দিকে চলে যান। ধারণা করা হয়, তিনি প্রথমে সেভিয়া পুনর্দখলের চেষ্টা করেন, কিন্তু ব্যর্থ হন। কিছু বর্ণনায় বলা হয়, টলেডো থেকে ফেরার পথে তিনি নিহত হন। আবার অন্য কিছু সূত্রে উল্লেখ আছে, তিনি সেখানে আরও দুই-তিন বছর অবস্থান করেন এবং শেষ পর্যন্ত তার নিজের লোকদের হাতেই নিহত হন।

## আরো দেখুন

* উমাইয়াদের গল আক্রমণ
* স্পেনে ইসলাম

## তথ্যসূত্র

বিষয়শ্রেণী:উমাইয়া গভর্নর
বিষয়শ্রেণী:৭৫৯-এ মৃত্যু